Source: http://www.fcm.sk/sk/rozhodcovsky-sud-poriadok
Timestamp: 2018-05-26 13:49:01+00:00
Document Index: 1588557

Matched Legal Cases: ['SÚD ', '§ 12', '§ 6', '§14', '§14', '§ 51', 'súd ', '§ 2', 'súd ', '§ 21', 'súd ', 'súd ', '§ 39', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', 'súd ', '§ 30', 'súd ', 'súd ', 'súd ', 'súd ', 'súd ', '§ 34', '§ 35', '§ 37', 'súd ', 'súd ', 'súd ', 'súd ', 'súd ', 'súd ', 'súd ']

Rokovací poriadok - fcm.sk
STÁLY ROZHODCOVSKÝ SÚD (ďalej len „Rozhodcovský súd"), zriadený pri občianskom združení FCM (Forum for Communication in Mediation) so sídlom Fraňa Kráľa 38, 920 01 Hlohovec, IČO:42163030 , zapísanom v registri občianskych združení, vedenom Ministerstvom vnútra Slovenskej republiky, (ďalej len „zriaďovateľ"), je stálym rozhodcovským súdom zriadeným podľa ustanovení § 12 a nasl. zákona č. 244/2002 Z.z. o rozhodcovskom konaní.
Rozhodcovské vedené pred Rozhodcovským súdom, sa riadi podľa Stanov stáleho rozhodcovského súdu, Rokovacieho poriadku stáleho Rozhodcovského súdu (ďalej aj predpisy RS) a príslušných ustanovení zákona č. 244/2002 Z.z. o rozhodcovskom konaní (ďalej len „Zákon"), ako aj súvisiacich právnych predpisov Slovenskej republiky (ďalej len SR).
V prípadoch podľa ust. § 6 ods.3 Zákona je zriaďovateľ vybranou osobou. Plnenie úloh vybranej osoby zabezpečujú výkonné orgány Rozhodcovského súdu (predseda, predsedníctvo).
Rokovací poriadok Rozhodcovského súdu (ďalej „Rokovací poriadok") upravuje v zmysle §14 zákona zásady a postup konania pred Rozhodcovským súdom, určuje pravidlá a výšku trov konania, definuje pravidlá zmierovacieho konania, ako aj ostatné náležitosti rozhodcovského konania, zabezpečujúce ochranu záujmov účastníkov rozhodcovského konania.
V prípadoch, ak vzťahy a veci nie sú upravené v tomto Rokovacom poriadku, sa postupuje podľa ustanovení zákona o rozhodcovskom konaní (§14 ods.2) a príslušných právnych predpisov SR (§ 51 ods. 3 Občianskeho súdneho poriadku, a.i.).
Právomoc a rozsah pôsobnosti rozhodcovského súdu
2.1. Rozhodcovský súd má právo rozhodovať iba v majetkových sporoch, ktoré vznikli z tuzemských a z medzinárodných obchodno-právnych a občiansko-právnych vzťahov (§ l a § 2 Zákona). Rozhodcovský súd je oprávnený rozhodnúť o svojej právomoci vrátane námietok týkajúcich sa existencie alebo platnosti rozhodcovskej zmluvy (§ 21 Zákona).
2.2. V rozhodcovskom konaní možno rozhodovať len spory, ktoré účastníci konania pred súdom môžu skončiť súdnym zmierom.
2.3. Rozhodcovský súd nemôže rozhodovať spory :
a) o vzniku, zmene alebo o zániku vlastníckeho práva a iných vecných práv k nehnuteľnostiam
2.4. Podmienkou rozhodcovského konania je uzavretá rozhodcovská zmluva, alebo rozhodcovská doložka uzavretá stranami sporu (Článok 4 ods. l Zákona).
2.5. Podmienkou začatia konania je písomný návrh podaný v zmysle Zákona a predpisov SR na tento Stály rozhodcovský súd, zriadený pri občianskom združení FCM (Forum for Communication in Mediation) so sídlom Fraňa Kráľa 38, 92001 Hlohovec.
2.6. Podaním návrhu pre strany sporu platí, že sa podrobujú predpisom Rozhodcovského súdu v znení platnom v okamihu začatia konania, pokiaľ prechodné ustanovenia predpisov Rozhodcovského súdu neurčujú inak.
2.7. Zmierovacie konanie - Rozhodcovský súd v rámci jeho možností vždy vedie účastníkov konania k tomu, aby spor skončili zmierom (§ 39 zákona).
2.8. Rozhodcovské konanie je jednostupňové.
Obvyklým miestom rozhodcovského konania je sídlo Rozhodcovského súdu na adrese Fraňa Kráľa 38, Hlohovec. Rozhodcovský súd má právomoc určiť iné miesto konania v záujme účastníkov konania, alebo ak to vyplýva z potrieb súdu. Určené miesto musí vždy byť na území Slovenskej republiky.
Určenie iného miesta konania Rozhodcovského súdu môže byť na základe písomného návrhu účastníka konania a so súhlasom ostatných účastníkov konania, alebo z vlastného podnetu Rozhodcovského súdu, ak to vyplýva z jeho potrieb.
Úkony Rozhodcovského súdu v rámci jeho konania môže súd v prípade potreby uskutočniť aj na inom, ako určenom mieste konania, napríklad vypočutie účastníkov konania, svedkov, znalcov, preskúmanie listín, majetkových náležitostí, obhliadky, konzultácie medzi členmi rozhodcovského súdu. Uskutočnením jednotlivého úkonu na inom mieste sa nemení obvyklé, alebo určené miesto rozhodcovského konania.
Písomnosť, určený jazyk a verejnosť rozhodcovského konania
Rozhodcovské konanie je spravidla písomné. Pokiaľ účastník podá odôvodnený návrh, Rozhodcovský súd môže rozhodnúť o nariadení ústneho pojednávania.
Určeným jazykom Rozhodcovského konania je slovenský jazyk, v určenom jazyku sa vydávajú aj rozhodnutia súdu. V prípade vykonávania prekladu rozhodnutia do iného jazyka je pre výklad rozhodujúce rozhodnutie vydané v slovenskom jazyku.
Písomnosti sa rozhodcovskému súdu predkladajú v slovenskom jazyku, pripúšťa sa písomnosť aj v českom jazyku. V prípade predloženia písomností v inom jazyku musí byť doložený ich v úradný preklad so slovenského, alebo českého jazyka.
Na základe požiadavky účastníka konania môže súd v odôvodnených prípadoch zabezpečiť tlmočenie ústneho pojednávania, ako aj preklad písomností alebo iných zvukových alebo obrazových záznamov vyhotovených v cudzom ja­zyku. Tlmočenie alebo preklad súd zabezpečí iba
v prípade zloženia primera­ného preddavku na náhradu nákladov.
Rozhodcovské konanie je neverejné. Na odôvodnený návrh účastníka konania môže rozhodcovský súd rozhodnúť o rozhodcovskom konaní za účasti verejnosti.
Účasť na rozhodcovskom konaní – popri účastníkoch konania (ich prípadných zástupcoch) sa, na základe rozhodnutia Rozhodcovského súdu, môžu konania zúčastniť aj prizvaní svedkovia, znalci,
tlmočníci, členovia Predsedníctva.
Na porade a hlasovaní o rozhodcovskom rozsudku môžu byť prítomní iba rozhodcovia a
5.1. Písomnosti sa predkladajú rozhodcovské­mu súdu v nasledovnom počte kompletných rovno­pisov (vrátane príloh) :
dva rovnopisy pre potreby Rozhodcovského súdu (v prípade elektronického podania jeden),
po jednom rovnopise pre každého účastníka konania.
Pokiaľ účastník nepredloží písomnosti v určenom počte rovnopisov, súd zabezpečí vyhotovenie fotokópií na jeho náklady, prípadne súd môže vyzvať účastníka na predloženie dostatočného počtu vyhotovení dotknutej písomnosti do určenej lehoty.
5.2. Rozhodcovský súd (Predseda, roz­hodcovia) môže požiadať o doplnenie písomností, podkladov ako aj o písomné vyjadrenie k tvrdeniam a návrhom druhého účastníka konania.
5.3. Ústne vyhlásenie účastníka formou zápisnice pred rozhodcom, alebo Predsedom tohto Rozhodcovského súdu, ktoré sa podľa Zákona považuje za podanie účastníka voči Rozhodcovskému súdu, je prípustné iba vyhlásenie zmluvných strán o podrobení sa právomoci Rozhodcovského súdu. Žiadne iné ústne vyhlásenie účastníkov sa nepovažuje za podanie.
5.4. Písomnosti, predložené účastníkom, oznámi Rozhodcovský súd bez zbytočného od­kladu ostatným účastníkom rozhodcovského ko­nania.
6.1. Účastníci rozhodcovského konania, alebo tretie osoby, doručujú písomnosti určené Rozhodcovskému súdu poštou, alebo kuriérom na adresu sídla rozhodcovského súdu. So súhlasom Rozhodcovského súdu môžu účastníci konania v rozhodcovskom konaní doručiť písomnosti faxom, alebo elektronickou poštou.
6.2. Písomnosti doručované Rozhodcovskému súdu sa považujú za riadne doručené prevzatím doručovanej písomnosti na pošte, alebo u kuriéra.
6.3. Písomnosti v rozhodcovskom konaní Rozhodcovský súd doručuje:
osobne osobou poverenou Rozhodcovským súdom,
poštou, alebo osobou oprávnenou prepravovať a doručovať poštové zásielky, alebo kuriérom,
faxom, alebo elektronickou poštou na faxové číslo, alebo na adresu elektronickej pošty, ktorú
adresát uviedol na doručovanie písomnosti pre potreby rozhodcovského konania,
iným spôsobom, ktorý umožňuje overiť snahu doručiť písomnosť.
6.4. Rozhodcovský súd doručuje účastníkom rozhodcovského konania
žalobné odpovede,
vzájomné žaloby,
predvolania na ústne pojednávania,
rozhodcovské uznesenia,
iné písomnosti určené Rozhodcovským súdom poštou, alebo kuriérom doporučene s
potvrdením o doručení (doručenkou), alebo osobne osobou poverenou Rozhodcovským
6.5. Ostatné písomnosti doručuje Rozhodcov­ský súd obvykle poštou, pre urýchlenie môže písomnosť zaslať aj faxom alebo elektronickou poštou. Písomnosť doručo­vaná poštou bez potvrdenia doručenia sa pova­žuje za doručenú tretím dňom od odoslania pí­somnosti, písomnosť doručovaná faxom alebo elektronickou poštou sa považuje za doručenú nasledujúci pracovný deň po dni jej odoslania.
6.6. Rozhodcovský súd doručuje písomnosti na adresu:
a) ktorú adresát uviedol vo svojom písomnom podaní doručenom Rozhodcovskému súdu ako sídlo, miesto podnikania, bydlisko, alebo doručovaciu adresu najmä na účely rozhodcovského konania, pokiaľ bola takáto doručovacia adresa adresáta na základe takéhoto písomného oznámenia známa Rozhodcovskému súdu aspoň tri pracovné dni pred odoslaním jeho písomnosti,
b) ktorú Rozhodcovský súd zistil ako adresu sídla, miesta podnikania, alebo bydliska ad­resáta z písomností predložených v rozhod­covskom konaní Rozhodcovskému súdu, predovšetkým z rozhodcovskej zmluvy, alebo zo zmluvy obsahujúcej rozhodcovskú doložku, alebo ktorú Rozhodcovský súd zistil ako adresu sídla, miesta podnikania, alebo bydliska z verejne prístupných eviden­cií, alebo registrov osôb (najmä zverejnených na internete), pokiaľ Rozhodcovský súd ne­má dôvod pochybovať o správnosti údajov v týchto písomnostiach, alebo evidenciách, alebo registroch osôb.
6.7. Písomnosť sa považuje za riadne doručenú dňom jej prevzatia adresátom, osobou oprávnenou konať v mene, alebo za adresáta, alebo osobou oprávnenou preberať písomnosti za adresáta. V prípade odopretia prevzatia doručovanej písomnosti adresátom, alebo uvedenými osobami, sa za deň doručenia písomnosti považuje deň odopretia prevzatia písomnosti.
6.8. Pokiaľ nie je možné doručiť písomnosť na adresu známu, alebo zistenú Rozhodcovským súdom v zmysle Rokovacieho poriadku, pova­žuje sa takáto písomnosť za doručenú dňom vrátenia neprevzatej zásielky Rozhodcovskému súdu, a to aj vtedy, ak adresát, alebo osoba
oprávnená konať v mene, alebo za adresáta, alebo osoba oprávnená preberať písomnosti za
adresáta, sa o tom nedozvie. Odberná lehota na prevzatie doručovanej zásielky je sedem kalendárnych dní odo dňa opakovaného oznámenia o doručovaní písom­nosti.
6.9. Predvolanie na pojednávanie odošle Rozhodcovský súd minimálne 10 kalendárnych dní pred dňom pojednávania, ak sa doručuje v rámci Slovenskej republiky a Českej republiky. Ak sa písomnosť doručuje do iných štátov v rámci EÚ, písomnosť odovzdá na poštovú prepravu minimálne 20 kalendárnych dní pred dňom pojednávania.
6.10. Ak si účastník konania zvolil zástupcu, ktorému udelil písomné plnomocenstvo na zastupovanie účastníka konania v rozhodcovskom konaní, Rozhodcovský súd doručuje písomnosti tomuto zástupcovi účast­níka konania.
Postup konania, rozhodcovia rozhodcovského súdu
7.1. V rozhodcovskom konaní rozhoduje jeden rozhodca, alebo rozhodcovský senát, ktorí tvoria najmenej traja rozhodcovia. Počet rozhodcov musí byť vždy nepárny. Jeden rozhodca rozhoduje v majetkových sporoch do 10.000,- EUR. V prípade požiadavky účastníka a úhrade doplatku podľa sadzobníka, môže Predseda súdu uznesením schváliť na rozhodovanie aj pre toto konanie rozhodcovský senát.
7.2. V prípade podania žaloby v spore s hodnotou do 10.000,- EUR, určuje rozhodcu Predseda rozhodcovského súdu, alebo Predsedníctvo.
7.3. V prípade podania žaloby v spore s hodnotou nad 10.000,- EUR, vyzve Predseda Rozhodcovského súdu účastníkov konania, aby vybrali zo Zoznamu rozhodcov Rozhodcovského súdu rozhodcov v určenej lehote, súčasne im zašle fotokópiu Zoznamu rozhodcov Rozhodcovského súdu. Žalobca a žalovaný určia každý jedné­ho rozhodcu. Pokiaľ účastníci neustanovia rozhod­cov v určenej lehote, alebo ak ich určenie pone­chajú na Rozhodcovskom súde, rozhodne bezodkladne o ustanovení rozhodcov Predsed­níctvo Rozhodcovského súdu. Ustanovených rozhodcov vyzve Predseda Rozhodcovského súdu, aby v určenej lehote ustanovili predsedajúceho rozhodcu. Ak sa tak v stanovenej lehote nestane, predsedajúceho rozhodcu ustanoví Predsedníctvo Rozhodcovského súdu. Pokiaľ to nespôsobí neprimerané prieťahy v konaní, Predseda Rozhodcovského súdu, alebo Predsedníctvo Rozhodcovského súdu, môže rozhodcom poskytnúť primeranú dodatočnú lehotu na ustanovenie predseda­júceho rozhodcu.
7.4. Ak niekto z účastníkov konania (žalobca, žalovaný) pozostáva z viacerých subjektov, aj v tom prípade sa ustanovuje jeden rozhodca za žalobcu a jeden za žalovaného. Ak medzi viacerými žalobcami alebo žalovanými nedôjde k dohode na osobe rozhodcu v lehote stanovenej súdom, ustanoví rozhodcu (rozhodcov) Predsedníctvo Rozhod­covského súdu.
7.5. Rozhodca preberá práva a povinnosti rozhodcu podľa zákona a Rokovacieho poriad­ku po tom, čo Predsedovi Rozhodcovského súdu na jeho výzvu prijatie funkcie rozhodcu písomne potvrdil. Ak rozhodca odmietne funkciu prijať, na základe jeho písomného oznámenia sa postup pri ustanovení rozhodcu podľa zákona a tohto Rokovacieho poriadku zopakuje.
7.6. Účastníci rozhodcovského konania sa môžu dohodnúť aj na inom rozhodcovi, nezapísanom v Zozname rozhodcov Rozhodcovského súdu. Takáto osoba musí spĺňať všeobecné podmienky na zápis do Zoznamu rozhodcov Rozhodcovskému súdu. O tom, či rozhodca ustanovený mimo Zoznamu rozhodcov Rozhod­covského súdu spĺňa všeobecné podmienky, rozhoduje Predsedníctvo Rozhodcovského súdu. Pokiaľ rozhodca nespĺňa všeobecné podmienky, Rozhodcovský súd vyzve účastníkov konania na ustanovenie rozhodcu zo Zoznamu rozhod­cov Rozhodcovského súdu, a ak ho neustanovia v zmysle Rokovacieho poriadku, ustanoví rozhodcu Predsedníctvo Rozhodcovského súdu.
7.7. Pokiaľ si účastníci konania za rozhodcu ustanovia osobu, ktorá nie je zapísaná v Zozname rozhodcov Rozhodcovského súdu, sú účastníci povinní spoločne a nerozdielne zaplatiť osobitný poplatok na úhradu trov rozhodcovského konania spojených s výkonom funkcie rozhodcu osobou, ktorá nie je zapísaná v Zozname rozhodcov Rozhodcovského súdu. Pokiaľ účastníci tento osobitný poplatok nezaplatia, Predsedníctvo Rozhodcovského sú­du uznesením rozhodcovské konanie zastaví.
7.8. Poverený rozhodca má povinnosť oznámiť súdu svoje prípadné pochybnosti o svojej nepredpojatosti (vzhľadom na pomer k veci, k sporovým stranám, prípadne ich zástup­com).
7.9. Námietka predpojatosti rozhodcu - sporová strana má povinnosť v lehote 15 dní
odo dňa, keď sa dozvedela o okolnostiach sved­čiacich o predpojatosti rozhodcu, zaslať námiet­ku predpojatosti Rozhodcovskému súdu. Ak sa rozhodca funkcie nevzdá, rozhodne o námietke
Predsedníctvo Rozhodcovského súdu. Proti roz­hodnutiu Rozhodcovského súdu
o námietke proti rozhodcovi nie je prípustný opravný prostriedok (Článok 9 ods. 5 Zákona).
Začatie konania, poplatok
8.1. Rozhodcovský súd začne konanie na základe písomného podania (žaloby), ktoré musí spĺňať náležitosti stanovené týmto rokovacím poriadkom a Zákonom o rozhodcovskom konaní.
8.2. Podmienkou prejednania žaloby je zaplatenie poplatku za rozhodcovské konanie vo výške stanovenej v Sadzobníku trov rozhodcovského konania (Príloha č. 1 Rokovacieho poriadku).
8.3. V prípade, ak žalobca alebo účastníci konania nezaplatia poplatok, alebo nevykonajú úhradu do určenej výšky, Rozhodcovský súd, alebo Predsedníctvo konanie zastaví.
Postup v konaní, dokazovanie
9.1. Rozhodcovský súd v spolupráci s účastníkmi konania, alebo aj s prizvanými osobami, zabezpečuje pre konanie potrebné podklady, písomnosti a iné dôkazy tak, aby dostatočne zistil skutkový stav veci. Rozhodcovský súd vykonáva iba dôkazy navrhnuté účastníkmi konania.
9.2. Rozhodcovský súd môže ustanoviť znalca, pokiaľ rozhodnutie závisí od posúdenia sku­točností, pre ktoré sú potrebné odborné znalosti. Roz­hodcovský súd môže ustanoviť znalca aj na návrh účastníka konania.
9.3. V prípade, ak účastník konania nepredloží listiny alebo iné dôkazné prostriedky v lehote, ktorú
mu určil Rozhodcovský súd, Rozhodcovský súd pokračuje v konaní a vydá rozhodnutie na zák­lade dôkazov, ktoré mu boli predložené.
9.4. Vykonané dôkazy hodnotí Rozhodcovský súd podľa svojej úvahy, každý dôkaz jednotlivo a všetky dôkazy v ich vzájomnej súvislosti.
9.5. V prípade neplnenia povinností účastníka konania Rozhodcovský súd postupuje v zmysle § 30 Zákona o rozhodcovskom konaní.
10.1. O trovách rozhodcovského konania roz­hoduje Rozhodcovský súd. Pravidlá určenia trov konania a ich výška sú uvedené v „Sadzobniku trov rozhodcovského konania", ktorý je uvedený v Prílohe č. 1 tohto Rokovacieho poriadku.
10.2. Pod trovami rozhodcovského konania sa rozumejú najmä poplatky za rozhodcovské konanie, trovy na vykonanie dôkazov, hotové výdavky rozhodcovského súdu, hotové výdavky účastníkov konania a ich zástupcov, administratívne náklady, odmena znalca, tlmoč­níka a odmena za zastupovanie účastníka roz­hodcovského konania advokátom vo výške tarifnej odmeny podľa advokátskej tarify určenej príslušným právnym predpisom a iné náklady spojené s rozhodcovským konaním, ktoré boli Rozhodcovskému súdu riadne preukázané.
11.1. Rozhodcovský súd v spore z obchodnoprávneho, alebo občianskoprávneho vzťahu s medzinárodným prvkom, rozhoduje podľa právneho poriadku, na ktorom sa účastníci rozhodcovského konania dohodli. Ak sa nedohodli inak, každá dohoda o rozhodujúcom práve sa považuje za dohodu o hmotnom práve štátu, nie o jeho kolíznych normách. Ak sa účastníci rozhodcovského konania s medzinárodným prvkom nedohodnú na rozhodujúcom práve, rozhodcovský súd rozhoduje spor podľa právneho poriadku určeného tuzemskými kolíznymi normami.
11.2. V spore, vzniknutom z tuzemských obchodno-právnych a občianskoprávnych vzťahov, rozhoduje rozhodcovský súd vždy podľa právneho poriadku Slovenskej republiky.
11.3. V rozhodcovskom konaní s viac ako jedným rozhodcom, je na každé rozhodnutie rozhodcovského súdu potrebný súhlas väčšiny všetkých rozhodcov.
11.4. Rozhodcovský súd vydá rozhodcovský rozsudok:
Rozhodcovský súd musí rozhodnúť o každom návrhu uvedenom v žalobe, rozsudok musí vydaný v súlade s ust. § 34 a § 35 Zákona o rozhodcovskom konaní.
11.5. Doručený rozhodcovský rozsudok, ktorý už nemožno preskúmať podľa § 37, má pre účastníkov rozhodcovského konania rovnaké účinky ako právoplatný rozsudok všeobecného súdu.
11.6. Vylučuje sa preskúmanie rozhodcov­ského rozsudku inými rozhodcami, pokiaľ sa účast­níci konania nedohodli v rozhodcovskej zmluve inak.
11.7. Na žiadosť účastníka rozhodcovského konania vyznačí Rozhodcovský súd na doru­čený rozhodcovský rozsudok aj potvrdenie o jeho vy­konateľnosti.
Rozhodcovské uznesenie, oprava a výklad rozhodcovského rozsudku
12.1. Pokiaľ rokovací poriadok a zákon o rozhodcovskom konaní neustanovujú inak, rozhodcovský súd rozhoduje rozhodcovským uznesením, ktorým rozhoduje najmä o podmienkach rozhodcovského konania, o zmene alebo doplnení žaloby alebo žalobnej odpovede, o právomoci na rozhodnutie vo veci samej, o nariadení predbežného opatrenia, o zastavení rozhodcovského konania, ako aj o veciach, ktoré sa týkajú vedenia rozhodcovského konania.
12.2. Chyby v písaní a počítaní, ako aj iné zrejmé nesprávnosti v písomnom vyhotovení uznesenia alebo rozhodcovského rozsudku, opraví rozhodcovský súd z vlastnej iniciatívy, alebo na žiadosť účastníka rozhodcovského konania do 30 dní od jeho vydania. Opravené uznesenie alebo rozhodcovský rozsudok sa doručí všetkým účastníkom rozhodcovského konania.
12.3. Každý účastník rozhodcovského konania môže rozhodcovský súd požiadať, aby podal výklad k určitej časti rozhodcovského rozsudku do 30 dní od jeho doručenia.
ZÁSADY ZMIEROVACIEHO KONANIA
13.1. V priebehu rozhodcovského konania môžu účastníci konania uzatvoriť zmier, zmierovacie konanie môže účastníkom navrhnúť aj Rozhodcovský súd.
13.2. Zmierovacie konanie prebieha pred roz­hodcom, ktorým je jeden z rozhodcov v začatom rozhodcovskom konaní alebo rozhodca vybratý účastníkmi konania.
13.3. Rozhodca postupuje pri hľadaní riešenia sporu v úzkej súčinnosti s účastníkmi konania,
najmä vedie diskusiu účastníkov konania, navr­huje riešenia a postupy, ale nemôže účastníkom
konania ukladať povinnosti, hodnotiť ich návr­hy a rozhodovať o nich alebo o spornej veci.
13.4. Zmierovacie konanie prebieha (po nevy­hnutnej príprave) spravidla ústne na rokovaní
zvolanom rozhodcom.
13.5. Na návrh účastníka konania, môže Rozhodcovský súd so súhlasom všetkých účastníkov konania prerušiť konanie po dobu zmierovacieho konania.
13.6. Ak účastníci konania neuzavrú zmier, môže každý účastník konania navrhnúť Rozhodcovskému súdu, aby pokračoval v konaní.
13.7. Výsledkom zmierovacieho konania má byť zmier (dohodnuté podmienky), ktoré na žia­dosť účastníkov konania zaznamená Rozhod­covský súd formou rozhodcovského rozsudku o
dohodnutých podmienkach zmieru. Ak účastníci konania uzavrú v priebehu rozhodcovského konania zmier, rozhodcovský súd zastaví rozhodcovské konanie.
13.8. V prípade potreby sa v zmierovacom konaní primerane použijú ustanovenia zákona a tento Rokovací poriadok. Poplatok z návrhu na zmierovacie konanie však platia vopred zúčastnené strany rovnakým dielom; bez ohľadu na výsledok zmierovacieho konania sa tento poplatok nevracia. O jeho znášaní sa spravidla rozhodne v rámci urovnania, pokiaľ sa na ňom strany dojednajú.
13.9. V prípade pokračovania rozhodcovské­ho konania vyjadrenia, či návrhy prednesené po­čas zmierovacieho konania, nemôžu byť účastní­kom konania na ujmu v prípadnom ďalšom spore.
14.1. Neoddeliteľnú súčasť tohto Rokovacieho poriadku ako Príloha č. 1 je Sadzobník trov rozhodcovského konania.
14.2. Rokovací poriadok nadobúda platnosť dňom jeho schválenia a vyhlásenia zriaďovateľom, t. j. dňom 19.04.2013.